Diari Oficial de la Generalitat Valenciana


Sumari del DOGV 7466, del 16-02-2015 (2015/1252)

RESOLUCIÓ de 9 de febrer de 2015, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a projectes del Pla de Modernització Industrial de l'exercici 2015.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7466

Data del DOGV
:   16-02-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1252


Data del document
:   09-02-2015

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 9 de febrer de 2015, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a projectes del Pla de Modernització Industrial de l'exercici 2015. [2015/1252]  
L'Estratègia de Política Industrial de la Comunitat Valenciana Visió 2020 definix cinc eixos principals d'actuació dins dels quals s'establix la posada en marxa d'accions la priorització de les quals obeïx fonamentalment a l'impacte econòmic previst, mesurat en termes de creació d'ocupació, retorn de la inversió i creixement empresarial i competitiu. Un dels mencionats eixos és l'eix 3: diversificació, modernització i nous sectors. En este, es preveu que la Comunitat Valenciana, al mateix temps, ha de modernitzar el seu teixit productiu i intensificar la seua presència en sectors considerats estratègics a mitjà i llarg termini. Entre les diverses mesures previstes està el foment de la sostenibilitat en sectors existents maximitzant l'eficiència energètica, reduint les necessitats de matèries primeres i minimitzant la generació de residus.  
  
En el marc del Pla d'Actuació de l'IVACE per al 2015, en coherència amb la directriu estratègica anterior, s'aposta per la modernització tecnològica de les PIME industrials manufactureres. Per a dur a terme estes accions d'impuls a la modernització industrial es considera prioritari el desenrotllament d'esta convocatòria amb la finalitat de:  
  
- Dur a terme la renovació del parc industrial de maquinària per mitjà de la modernització dels seus equipaments productius.  
- Completar la substitució d'aquells equipaments que formen part dels seus actius i hagen quedat obsolets tecnològicament, generant-hi ineficiències.  
- Millorar l'eficiència de l'activitat industrial de l'empresa per mitjà de la posada en funcionament dels nous equipaments.  
- Incrementar la seguretat industrial.  
Per a això, s'establix, per mitjà de la combinació d'un préstec a un interés del 0 % i d'una subvenció a fons perdut, el suport a projectes per a l'adquisició de nova maquinària productiva i es prioritzen aquells casos en què els nous equipaments en substituïsquen altres que requerisquen renovació.  
Tot el que s'ha exposat anteriorment es desenrotlla, com s'ha mencionat, en el marc de l'Estratègia de Política Industrial de la Comunitat Valenciana Visió 2020 i de l'Estratègia d'Especialització Intel·ligent de la Comunitat Valenciana (RIS3 CV).  
En virtut d'això anterior, i de conformitat amb el que disposa l'article 4.2.i del Reglament d'Organització i Funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, resolc:  
  
Article 1. Objecte de la resolució  
L'objecte d'esta resolució és establir, junt amb el que disposa l'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Xicoteta i Mitjana Indústria de la Generalitat Valenciana (IMPIVA), les bases reguladores i la convocatòria per a la concessió per l'Institut Valencià de Competitivitat Empresarial (IVACE) de préstecs bonificats i subvencions, vinculats a projectes del Pla de Modernització Industrial per a l'exercici 2015.  
  
Per mitjà d'esta convocatòria d'instruments financers, l'IVACE concertarà la concessió de préstecs bonificats i concedirà subvencions a fons perdut sobre el cost dels projectes del Pla de Modernització Industrial associats al préstec.  
  
Article 2. Objectiu de la convocatòria  
La convocatòria pretén facilitar l'accés de les PIME industrials de la Comunitat Valenciana al finançament necessari per a fer inversions en maquinària industrial nova que redunde en una major competitivitat empresarial a través de la modernització tecnològica.  
  
Article 3. Actuacions susceptibles de suport. Requisits generals dels projectes objecte del préstec bonificat-subvenció  
3.1. Per projecte s'entén qualsevol iniciativa de gasto o inversió, sobre una operació o actiu concret, que s'haja de realitzar en un termini determinat i que, de forma individual o combinada, tinga un sentit empresarial, sense perjuí que eixa iniciativa puga integrar-se, en el seu contingut o en el temps, en un pla major.  
3.2. Els projectes hauran de consistir en l'adquisició de maquinària industrial nova afecta al procés productiu de l'empresa sol·licitant. Es limita el suport en cada projecte a l'adquisició d'una única màquina o equip.  
El resultat final del projecte susceptible de suport haurà de ser verificable amb la completa instal·lació i posada en funcionament de la maquinària adquirida en un establiment de l'empresa beneficiària ubicat a la Comunitat Valenciana.  
3.3. Els projectes hauran de ser fets per empreses que tinguen seu social o establiment productiu a la Comunitat Valenciana.  
3.4. El projecte haurà de tindre un pressupost subvencionable major de 20.000 euros. Per al seu càlcul, ha de considerar-se la suma dels imports de costos susceptibles de subvenció.  
3.5. Els costos associats al projecte no podran rebre simultàniament ajudes en el marc d'esta convocatòria i d'altres procedents d'altres administracions.  
Per a la seua comprovació, haurà d'aportar una declaració responsable referent a altres ajudes rebudes pels mateixos costos subvencionables, segons model previst en la memòria tècnica del projecte a què es referix l'article 6.3.1, i disponible en l'adreça d'Internet de l'IVACE http://www.ivace.es.  
3.6. L'execució dels projectes no haurà de vulnerar en cap cas el principi de no-discriminació per raó de sexe, raça, origen ètnic, religió, conviccions, discapacitat, edat o orientació sexual, i haurà de facilitar, o almenys no impedir, l'accessibilitat per a les persones amb discapacitat.  
  
3.7. La maquinària subvencionada no podrà, durant un termini de tres anys a comptar des de la justificació de la seua adquisició, alienar-se, arrendar-se o cedir-se, a títol gratuït o onerós, ni traslladar-se excepte a altres establiments productius de l'empresa beneficiària radicats a la Comunitat Valenciana.  
3.8. Les empreses sol·licitants podran presentar com a màxim un projecte en esta convocatòria; en cas de presentar-ne més d'un, es prendrà en consideració l'últim presentat dins del termini.  
  
Article 4. Empreses beneficiàries  
4.1. Podran acollir-se a estes ajudes les PIME industrials manufactureres enquadrades en la secció C-Divisions 10 a 33 de la Classificació Nacional d'Activitats Econòmiques (CNAE 2009), aprovada pel Reial Decret 475/2007, de 13 d'abril (BOE 102, 28.04.2007), amb seu social o establiment productiu a la Comunitat Valenciana, i la data de constitució dels quals siga anterior al 30 de juny de 2013. Hauran de comptar amb un o més treballadors consignats en el rebut de liquidació de cotitzacions (TC1) corresponent al segon mes anterior a la sol·licitud, i seran computables a estos efectes els treballadors cooperativistes en el cas de sol·licituds presentades per cooperatives. Queden excloses les comunitats de béns i les societats civils, així com les associacions, fundacions, administracions públiques i, en general, les entitats sense ànim de lucre. Igualment, queden excloses les empreses que tinguen entre les seues activitats el lloguer de maquinària i equips.  
  
Als efectes d'esta resolució, es considerarà PIME l'entitat les característiques de la qual s'ajusten al que es disposa en l'annex I del Reglament (UE) núm. 651/2014, normativa disponible en l'adreça web de l'IVACE http://www.ivace.es.  
4.2. De conformitat amb allò que disposa l'article 1 del Reglament (CE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, i sense perjuí del que establix l'apartat 2 de la dita disposició, no podran obtindre la condició de beneficiàries les empreses:  
- Que operen en els sectors de la pesca i l'aqüicultura regulats pel Reglament (CE) núm. 104/2000, del Consell (DO L17, de 21.01.2000, p. 22).  
- Que estan dedicades a la producció primària de productes agrícoles.  
4.3. Per a l'exercici de la seua activitat, les empreses beneficiàries hauran de disposar de les autoritzacions administratives preceptives, estar inscrites en els registres públics pertinents, i complir qualssevol altres requisits exigits per les disposicions aplicables.  
4.4. En especial, les empreses beneficiàries hauran d'estar al corrent en el compliment del Reial Decret Legislatiu 1/2013, de 29 de novembre, pel qual s'aprova el text refós de la Llei General de Drets de les Persones amb Discapacitat i de la seua Inclusió Social; de la Llei Orgànica 3/2007, de 22 de març, per a la igualtat efectiva de dones i hòmens, i de la Llei 9/2003, de 2 d'abril, per a la igualtat entre dones i hòmens.   
4.5. No podran obtindre la condició d'empreses beneficiàries les empreses sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.   
4.6. Serà requisit per a ser beneficiària que l'empresa siga viable econòmicament i financerament, i es considerarà que s'incomplix este requisit quan s'incórrega en almenys dos dels supòsits següents:  
- Que tinga un patrimoni net negatiu en l'últim any.  
- Que tinga uns resultats negatius acumulats superiors al 50 % del patrimoni net, sense considerar les pèrdues en l'últim any.  
- Que l'empresa tinga pèrdues en l'últim any superiors al 35 % del patrimoni net a l'inici del mateix exercici.  
Per a la seua comprovació, l'empresa sol·licitant haurà d'omplir el model disponible en l'apartat de documentació annexa d'este programa en l'adreça d'Internet de l'IVACE http://www.ivace.es, relatiu a la informació dels comptes anuals de l'empresa, acompanyat d'una còpia dels comptes oficials presentats en el Registre Mercantil de l'últim exercici tancat.  
  
Article 5. Característiques de l'instrument financer préstec bonificat-subvenció a fons perdut. Costos subvencionables  
5.1. L'instrument financer en què consistixen les ajudes tindrà per objecte la concessió d'un préstec amb bonificació del tipus d'interés i d'una subvenció a fons perdut sobre el cost considerat com a subvencionable del projecte.  
5.2. Característiques del préstec bonificat:  
- Quantia del préstec: 100 % dels costos subvencionables del projecte. La quantia global del préstec no superarà els 125.000 euros.  
- Tipus d'interés: 0 %.  
- Quotes d'amortització semestrals: la primera quota d'amortització es farà efectiva el 30 de setembre de 2016 i successivament cada semestre, fins al 30 de març de 2020, amb la qual es liquidarà en la seua totalitat el préstec en un termini d'amortització de 48 mesos, excepte modificació d'estos terminis per altres posteriors mitjançant una resolució del director general de l'IVACE.   
- Garanties: es podrà constituir en metàl·lic o en forma d'aval financer prestat per entitats de crèdit o per societats de garantia recíproca, que haurà de cobrir tant l'import del préstec com qualsevol gasto derivat de l'incompliment de l'obligació de reembossament. L'aval serà del 30 % de l'import del préstec.  
5.3. Característiques de la subvenció a fons perdut: el percentatge de subvenció a fons perdut serà del 30 % de l'import dels costos subvencionables, sense que la quantia de subvenció puga superar els 37.500 euros per projecte.  
5.4. Import màxim d'ajuda (préstec bonificat i subvenció a fons perdut): les ajudes descrites estaran subjectes al règim de minimis, i això suposa que l'ajuda total de minimis concedida a una única empresa, calculada com a suma dels imports de la subvenció bruta equivalent del préstec bonificat i de l'ajuda concedida en forma de subvenció a fons perdut, no serà superior a 200.000 euros durant qualsevol període de tres exercicis fiscals. Als efectes d'esta convocatòria, s'entendrà per única empresa la definició establida en l'apartat 2 de l'article 2 del Reglament (CE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis.  
  
El càlcul de la subvenció bruta equivalent (SBE) de l'ajuda en forma de préstec bonificat s'efectuarà aplicant la metodologia prevista en la comunicació de la Comissió relativa a la revisió del mètode de fixació dels tipus de referència i d'actualització (2008/ C 14/02) i al tipus d'interés del mercat vigent en el moment de la concessió.  
  
5.5. Costos subvencionables: adquisició de maquinària o béns d'equip industrials nous, afectes al procés productiu de l'empresa sol·licitant. En cap cas seran subvencionables:  
- Els accessoris i recanvis.  
- Els vehicles destinats al transport de persones o mercaderies.  
- La maquinària fabricada per la mateixa empresa sol·licitant.  
- L'adaptació o millora de maquinària existent en l'empresa.  
- Obra civil i instal·lacions.  
- Altres gastos no comptabilitzats en el compte 213. Maquinària del Pla General Comptable.  
- La maquinària en general, quan entre l'empresa venedora i l'adquirent, sol·licitant de l'ajuda, hi haja vinculació. A estos efectes, s'entén per vinculació la participació d'una d'estes en el capital de l'altra en un percentatge superior al 20 %. També hi haurà vinculació quan hi haja socis comuns que disposen, directament o junt amb familiars de fins a segon grau, com a mínim, del 20 % del capital de cada una.  
  
  
Article 6. Sol·licitud de l'instrument financer préstec bonificat-subvenció  
Cada empresa sol·licitant haurà de presentar la documentació indicada a continuació:  
6.1. Sol·licitud normalitzada: els models de sol·licitud i la resta de documentació estaran disponibles en l'adreça d'Internet de l'IVACE: http://www.ivace.es i s'ompliran utilitzant els mitjans electrònics i/o telemàtics proporcionats per l'IVACE a través de la dita adreça d'Internet.  
6.2. Termini de presentació de sol·licituds: el termini de presentació de sol·licituds a l'instrument financer combinat préstec bonificat-subvenció s'iniciarà el dia 20 de febrer de 2015 i finalitzarà el 25 de març de 2015 a les 14 hores.  
6.3. Documentació que ha d'acompanyar la sol·licitud normalitzada:  
6.3.1. Memòria tècnica del projecte segons model disponible en l'apartat de documentació annexa d'este programa en l'adreça d'Internet de l'IVACE http://www.ivace.es. La memòria i els seus annexos serviran de referent per a comprovar el compliment de determinats requisits i aplicar els criteris de valoració; per això, un defectuós o deficient ompliment, o una difícil comprensió, generarà una minusvaloració del projecte o inclús una denegació de la sol·licitud.  
6.3.2. Documentació relativa a la personalitat jurídica de l'empresa sol·licitant:  
a) Quan siga una societat la inscripció en el Registre Mercantil de la qual siga obligatòria, l'IVACE obtindrà la informació relativa a la personalitat jurídica de l'empresa sol·licitant, si bé podrà requerir directament a esta la presentació d'algun document concret.  
b) En el cas d'empreses sol·licitants la inscripció en el Registre Mercantil de les quals no siga obligatòria (empresaris individuals, cooperatives), s'haurà d'aportar fotocòpia dels documents següents:  
- Contracte o acta de constitució i estatuts vigents.  
- Poder de representació del firmant de la sol·licitud, o document equivalent segons les prescripcions legals.  
- DNI, si és empresari individual.  
No caldrà aportar la documentació anterior que ja estiga en poder de l'IVACE, sempre que es mantinga vigent i s'aporte la declaració de vigència a este efecte segons model disponible en l'adreça d'Internet de l'IVACE: http://www.ivace.es.  
6.3.3. L'empresa sol·licitant haurà d'aportar una declaració responsable referent a totes les altres ajudes de minimis concedides d'esta o una altra administració (independentment de si estes són per als mateixos costos subvencionables que els previstos per esta convocatòria, com per a qualsevol altre) durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis o a altres reglaments de minimis, segons model previst en la memòria tècnica del projecte a què es referix l'article 6.3.1, i disponible en l'adreça d'Internet de l'IVACE http://www.ivace.es; així com a altres ajudes concedides per als mateixos costos subvencionables que els previstos en esta convocatòria sotmeses a un reglament d'exempció o a una decisió adoptada per la Comissió.  
6.4. Lloc de presentació de sol·licituds.  
6.4.1. Tant la sol·licitud com la memòria es presentaran davant del Registre Telemàtic de la Generalitat, i este emetrà automàticament un resguard acreditatiu de la presentació, que podrà ser arxivat o imprés per l'empresa interessada en els termes que preveuen la Llei 11/2007, de 22 de juny, d'Accés Electrònic dels Ciutadans als Servicis Públics, i el Decret 220/2014, de 12 de desembre, del Consell de la Generalitat, pel qual s'aprova el Reglament d'Administració Electrònica de la Comunitat Valenciana. Una vegada omplit el formulari de sol·licitud des del tràmit telemàtic, s'haurà d'annexar la memòria tècnica del projecte en format electrònic.  
6.4.2. Atés que la sol·licitud ha de tramitar-se necessàriament via telemàtica, només s'admetrà la presentació davant del Registre Telemàtic i sempre que estiga firmada electrònicament per mitjà d'una firma electrònica avançada basada en un certificat reconegut segons el que disposa la normativa indicada en el subapartat anterior, i expedit per la Generalitat o per qualsevol altre prestador de servicis de certificació amb què la Generalitat haja firmat el corresponent conveni, que poden consultar-se en la pàgina web https://seu.gva.es/es/web/sede\_electronica/sede\_certificados.  
6.4.3. En el cas que per qualsevol circumstància una mateixa empresa presentara diferents sol·licituds, es considerarà vàlida l'última registrada dins del termini.  
6.4.4. D'acord amb el que es disposa en la Llei 11/2007, de 22 de juny, d'Accés Electrònic dels Ciutadans als Servicis Públics, i en el Decret 220/2014, de 12 de desembre, del Consell de la Generalitat, pel qual s'aprova el Reglament d'Administració Electrònica de la Comunitat Valenciana, s'incorpora el procediment arreplegat en esta resolució a l'annex del dit decret, com a procediment susceptible de tramitació a través del Registre Telemàtic de la Generalitat.  
  
6.5. La presentació de la sol·licitud comporta l'autorització a l'IVACE, excepte manifestació en contra per l'empresa sol·licitant, per a demanar els certificats a emetre per l'Agència Estatal de l'Administració Tributària, per la unitat recaptadora de la hisenda pública valenciana i per la Tresoreria General de la Seguretat Social, en els quals s'acredite que l'empresa sol·licitant està al corrent en les seues obligacions amb les dites administracions. En qualsevol cas, l'IVACE podrà requerir directament l'empresa sol·licitant, si la informació obtinguda presentara alguna incidència.  
6.6. Si la sol·licitud aportada estiguera incompleta o presentara errors esmenables, es requerirà a l'interessat perquè en el termini de 10 dies hàbils esmene la falta o adjunte els documents preceptius, amb l'advertència que si no ho fa es considerarà que ha desistit de la seua sol·licitud.  
6.7. Els requeriments a què es fa referència en este article, així com qualsevol altre que poguera fer l'IVACE, s'efectuaran via telemàtica, si bé podran efectuar-se per correu electrònic o ordinari al número o a l'adreça indicada per l'empresa sol·licitant en la sol·licitud normalitzada, sempre que quede constància de la recepció per aquella.  
  
6.8. Els requeriments, les notificacions, les comunicacions o la documentació dels procediments emesos per mitjà de firma electrònica avançada en l'àmbit de la Generalitat gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6.9. L'aportació de documents en contestació als requeriments a què s'ha fet referència, es podrà fer a través del Registre Telemàtic en l'adreça d'Internet de l'IVACE, i seran aplicables els mateixos requisits sobre la utilització de firma electrònica avançada que els arreplegats en este article.  
  
Article 7. Instrucció i avaluació de sol·licituds. Criteris d'avaluació  
  
7.1. L'òrgan instructor del procediment de concessió d'ajudes serà l'Àrea d'Empreses i Associacions de l'IVACE en col·laboració amb l'Àrea de Suport de l'IVACE.  
7.2. L'instrument financer préstec bonificat-subvenció es concedirà amb el règim de concurrència competitiva, per mitjà d'una comparació de les sol·licituds presentades a les quals s'aplicaran els criteris de valoració fixats en este article, i s'establirà una prelació segons la puntuació obtinguda que haurà de respectar els límits pressupostaris disponibles.   
7.3. L'òrgan instructor verificarà de cada empresa sol·licitant i dels projectes presentats el compliment dels requisits exigits en la convocatòria, i en cas de resultar d'acord amb esta procedirà a l'anàlisi dels projectes presentats. Durant este procés, l'IVACE podrà convocar l'empresa sol·licitant a una entrevista a fi de verificar informació necessària per a l'avaluació de la proposta. Com a resultat de la seua actuació, l'òrgan instructor emetrà una preavaluació que serà elevada a la Comissió a què es referix l'article 8.  
7.4. Prèviament a l'aplicació dels criteris de valoració, i a fi de potenciar l'èxit dels objectius d'esta convocatòria, l'IVACE podrà traslladar les sol·licituds a altres actuacions o convocatòries d'ajudes per la seua major idoneïtat, després de la comunicació prèvia i l'acceptació de l'empresa sol·licitant.  
7.5. Seran criteris d'avaluació els següents:  
1. Adquisició de nova maquinària: 50-70 punts.  
Es prioritzaran els projectes en què la maquinària subvencionada en substituïsca una altra instal·lada i en funcionament en l'empresa sol·licitant. Per a l'aplicació de la màxima puntuació, totes les inversions subvencionables hauran de tindre la consideració de maquinària que en substituïx una altra ja instal·lada en l'empresa; en cas contrari, s'aplicarà la puntuació inferior.  
La puntuació es distribuirà amb el criteri següent:  
- La maquinària subvencionada en substituïx una altra instal·lada ja en l'empresa: 70 punts.  
- La maquinària subvencionada no en substituïx una altra instal·lada ja en l'empresa: 50 punts.  
2. Esforç relatiu que suposa la inversió a realitzar: 0-30 punts.  
Es valora a través de la ràtio entre el cost subvencionable del projecte i el valor en llibres de la inversió neta en maquinària de l'empresa al tancament de l'últim exercici (diferència entre els saldos dels comptes 213. Maquinària, i 2813. Amortització acumulada de maquinària). En el cas que la informació relativa als saldos dels dits comptes no aparega desglossada en l'epígraf corresponent de la memòria, l'empresa haurà d'aportar sengles balanços de sumes i saldos del subgrup 21. Immobilitzacions materials (a nivell de 3 dígits) i del compte 281. Amortització acumulada de l'immobilitzat material (a nivell de 4 dígits).  
  
  
Article 8. Concessió de l'instrument financer préstec bonificat-subvenció  
Després dels actes d'instrucció i l'aplicació dels criteris de valoració, els projectes seran elevats a una comissió composta pel personal de l'IVACE que s'indica a continuació:  
- President: el director general de l'IVACE.  
- El cap de l'Àrea d'Empreses i Associacions.  
- La tècnica de l'Àrea d'Empreses i Associacions.  
- La cap de l'Àrea de Suport.  
- La cap del Servici de Fons Estructurals i Sistemes.  
- La cap del Servici Jurídic.  
Actuarà com a secretari un tècnic de l'Àrea de Suport, sense vot.  
Podran assistir, amb vot, fins a tres representants de l'àmbit empresarial, tecnològic o científic, designats pel director general de l'IVACE.  
  
La Comissió adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quan el nombre de sol·licituds valorades positivament no permeta concedir el percentatge màxim d'ajuda establit en l'article 5 d'esta resolució en relació amb el pressupost disponible del programa, la Comissió podrà, o bé proposar l'assignació del percentatge màxim als projectes amb millor puntuació, o bé reduir el percentatge d'ajuda en la quantia que es considere adequada a fi que el pressupost es repartisca entre un nombre més gran d'empreses beneficiàries. La Comissió optarà per una mesura o per una altra valorant l'eficàcia de la convocatòria.  
  
En els casos de sol·licituds amb idèntica puntuació es tindrà en compte, a l'efecte de resoldre l'empat, la puntuació obtinguda criteri a criteri seguint un orde decreixent, segons ítems de major ponderació, fins que es produïsca el desempat.  
De les reunions de la Comissió, s'elevarà l'acta al president de l'IVACE.  
Vista la proposta continguda en l'acta de la Comissió, el president de l'IVACE emetrà la resolució d'adjudicació de les ajudes que en fixarà expressament la quantia, i incorporarà, si és el cas, les condicions i obligacions a què haja d'ajustar-se l'empresa beneficiària.  
La resolució del president de l'IVACE posarà fi a la via administrativa i el seu contingut es notificarà de manera individualitzada a cada interessat telemàticament. Les subvencions concedides seran publicades en el Diari Oficial de la Comunitat Valenciana (DOCV) amb indicació del programa i crèdit pressupostari a què s'imputen, l'empresa beneficiària, la subvenció concedida i la finalitat o finalitats de la subvenció.  
  
La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cada una perquè en cas d'augment per generació pressupostària o alliberament de crèdit, puguen ser ateses per orde de puntuació.  
  
Article 9. Desembossament del préstec a l'empresa beneficiària  
9.1. Una vegada comunicada a les empreses beneficiàries la resolució de concessió, l'IVACE, o una entitat col·laboradora, formalitzarà un document específic de condicions del préstec que comunicarà a l'empresa beneficiària. En el document, l'empresa beneficiària acceptarà les condicions del préstec, inclòs el pla de venciments, i quedarà obligada a l'execució del projecte aprovat i a la seua acreditació davant de l'IVACE d'acord amb les condicions establides en l'article 11. Obligacions de les empreses beneficiàries.  
9.2. Perquè es puga fer efectiu el desembossament del préstec serà necessària la presentació d'una garantia, que es podrà constituir en metàl·lic o en forma d'aval financer prestat per entitats de crèdit o per societats de garantia recíproca, que haurà de cobrir tant l'import del préstec com qualsevol gasto derivat de l'incompliment de l'obligació de reembossament. L'aval financer serà del 30 % de l'import del préstec. La presentació de l'aval podrà produir-se fins a la data límit de 9 de febrer de 2016, coincident amb la data límit de justificació del projecte. Una vegada validats l'import i el contingut de l'aval, l'IVACE, o una entitat col·laboradora, farà el desembossament del préstec en el compte bancari indicat per l'empresa beneficiària.  
  
Article 10. Amortització del préstec i cobrament de la subvenció a fons perdut  
L'empresa beneficiària iniciarà l'amortització del préstec en els terminis i les condicions acceptades i segons el que disposa l'article 5.2. Característiques de l'instrument financer préstec bonificat-subvenció a fons perdut.  
El pagament de la subvenció a fons perdut s'efectuarà una vegada que l'empresa beneficiària haja tornat les quantitats en els terminis compromesos en l'escrit d'acceptació del préstec o en les possibles modificacions posteriors, i estarà condicionat a l'existència de disponibilitat pressupostària en l'exercici de finalització de reintegrament del préstec.  
  
En tot cas, l'empresa beneficiària podrà sol·licitar la cancel·lació anticipada del préstec.  
L'incompliment de les condicions estipulades en el document d'acceptació de condicions del préstec deixarà sense efecte totalment o parcialment la resolució de concessió de la part de subvenció a fons perdut. Així mateix, l'incompliment de les condicions de devolució del préstec generarà l'obligació de tornar les quantitats indegudament rebudes i meritarà l'interés de demora previst en la Llei General de Subvencions des del moment del desembossament del préstec.  
  
Article 11. Obligacions de les empreses beneficiàries  
a) Execució i acreditació del projecte: la justificació de l'execució del projecte (gastos i pagaments) haurà de presentar-se en la data límit de 9 de febrer de 2016.  
a.1) L'empresa beneficiària haurà de realitzar el projecte objecte de subvenció en la forma descrita en la memòria presentada junt amb la sol·licitud normalitzada i de manera que es complisca la finalitat de l'instrument financer, respectant els costos indicats en la notificació de concessió i pels imports que s'hi especifiquen.  
Qualsevol modificació del projecte o de l'import subvencionable haurà de comptar amb l'aprovació prèvia de l'IVACE, sol·licitada i justificada per escrit fins a dos mesos naturals abans de la finalització del termini de justificació dels gastos del projecte, i no podrà suposar en cap cas una alteració del contingut essencial del projecte o d'algun dels aspectes que van ser tinguts en compte per a la seua valoració.  
En el cas que l'empresa beneficiària requerira una ampliació en la data de justificació però sense modificar el període d'elegibilitat dels gastos, serà necessària la presentació d'una sol·licitud d'autorització prèvia en un termini màxim de 15 dies naturals abans de la data de justificació del projecte. La mencionada sol·licitud podrà acceptar-se sempre que segons el criteri de l'IVACE siga compatible amb els terminis i procediments de gestió de la convocatòria.  
a.2) Quant al període subvencionable de gastos només seran tinguts en consideració els compresos entre l'1 de gener de 2015 i la data límit de 31 de desembre de 2015.  
a.3) Quan l'import de la maquinària adquirida supere, IVA exclòs, la quantia de 17.999,99 euros, l'empresa beneficiària haurà d'aportar en fase posterior la justificació d'haver sol·licitat, abans de la contracció del gasto, com a mínim tres ofertes de diferents proveïdors, sense vinculació entre ells, llevat que per les especials característiques dels gastos subvencionables no hi haja al mercat suficient nombre d'entitats que subministren o presten el servici, i així es faça constar en un informe firmat pel representant legal que haurà de contindre almenys:  
  
- Quines van ser les característiques dels gastos que van fer impossible la localització d'un mínim de tres ofertes.  
- Una explicació de com es va fer la busca de proveïdors.  
Este informe no serà admés com a justificant de la no-presentació de tres ofertes si el seu argument es basa en:  
- Les característiques del proveïdor (per exemple: proveïdor habitual, o subministrador únic, sense que en este cas s'aporten més dades que ho acrediten).  
- Les característiques genèriques del bé o servici (per exemple: caràcter tecnològic del servici).  
- Les característiques genèriques de l'empresa o entitat beneficiària (per exemple: política de compres implantada i aprovada per la direcció, etc.).  
Així mateix, hauran d'adjuntar un annex a l'informe que documente com s'ha fet la busca de proveïdors del bé o servici.  
La selecció d'ofertes es farà entre proveïdors que no mantinguen vinculació amb l'empresa beneficiària ni tampoc entre ells. A estos efectes s'entén per vinculació la participació d'una de les empreses en el capital de l'altra en un percentatge superior al 20 %. També hi haurà vinculació quan hi haja socis comuns que disposen, directament o junt amb familiars de fins al segon grau del 20 % del capital de cada una, com a mínim.  
La petició d'ofertes haurà de documentar-se de manera escrita i, en tot cas, hauran d'anar firmades i segellades per les respectives empreses ofertants, i s'hauran de consignar les seues dades identificatives. L'elecció entre les ofertes presentades haurà de recaure en la més econòmica i caldrà justificar en un informe l'elecció en un altre sentit.  
La no-presentació dels informes a què fan referència els paràgrafs anteriors, o la insuficiència d'estos, donarà lloc a la no-consideració del cost subvencionable, amb la consegüent minoració o revocació del préstec bonificat-subvenció concedit, sense perjuí de la facultat de l'IVACE de demanar, a càrrec de l'empresa beneficiària, una taxació pericial del bé subvencionat i recalcular d'acord amb esta la subvenció concedida.  
  
a.4) Quan la nova maquinària en substituïsca una altra ja instal·lada en l'empresa, en la fase de justificació s'haurà d'acreditar que la nova maquinària complix, com a mínim, les funcions de la substituïda. Així mateix, s'haurà d'acreditar l'aferrallament de la maquinària substituïda dins del període subvencionable. L'incompliment d'estes obligacions donarà lloc a la revocació de l'ajuda.  
b) Presentació de justificants de pagament i una altra documentació requerida en el Manual d'instruccions de justificació d'ajudes.  
b.1.) Amb data límit de 9 de febrer de 2016, o una altra data posterior que poguera establir-se per resolució del director general de l'IVACE, l'empresa beneficiària haurà de presentar els justificants de gasto i pagament i la resta de documentació requerida en el Manual d'instruccions de justificació d'ajudes aprovat per resolució del director general de l'IVACE.  
b.2.) Els pagaments només s'admetran si estan fets a través d'una entitat financera i la justificació es farà per mitjà de la presentació d'una còpia de l'extracte bancari que acredite l'eixida efectiva dels fons junt amb la còpia de la transferència o del xec nominatiu. Queden exclosos els pagaments fets en efectiu o per caixa.  
b.3.) En el cas que l'orde de transferència i/o l'apunt de l'extracte bancari siguen globals i per tant estiguen referits a diversos justificants de gasto, relacionats o no amb el projecte, serà necessari adjuntar una relació d'estos degudament detallada en la qual apareguen el destinatari, la identificació del justificant del gasto (el número de la factura o el concepte de la factura) i l'import pagat. Esta relació haurà de ser segellada per l'entitat financera.  
b.4.) El Manual d'instruccions de justificació d'ajudes podrà exigir que els justificants de gasto i pagament s'acompanyen d'un informe d'auditor o d'empresa amb inscripció en el ROAC (Registre Oficial d'Auditors de Comptes), d'acord amb l'Orde EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), així com d'una llista de comprovació del compliment dels requisits del Manual d'instruccions de justificació d'ajudes, firmat per l'auditor i visat pel representant legal de l'empresa beneficiària.  
b.5.) Documentació acreditativa del compliment de les condicions i obligacions específiques en el Manual d'instruccions de justificació d'ajudes.  
c) Devolució del préstec:  
L'empresa beneficiària haurà d'ajustar-se als terminis i les condicions de devolució del préstec previstos en l'escrit d'acceptació de condicions subscrit prèviament al seu desembossament.  
d) Altres obligacions:  
d.1) Inserir en el material divulgatiu relacionat amb la difusió del projecte el logotip d'IVACE disponible en http://www.ivace.es.  
d.2) Complir les seues obligacions fiscals i amb la Seguretat Social de manera que quede acreditada esta circumstància en el moment previ a l'atorgament de l'ajuda i al del reconeixement de l'obligació per l'IVACE, en els termes establits en la normativa vigent en la matèria.  
  
d.3) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables. En el cas que l'empresa beneficiària estiga en la situació descrita en l'article 1.2 del Reglament (UE) núm. 1407/2013, de la Comissió, de 18 de desembre de 2013, en l'execució de les operacions s'haurà de mantindre un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional.   
d.4) Actualitzar qualsevol documentació presentada que haguera patit alguna modificació.  
d.5) Respondre de la veracitat dels documents aportats i en general de la informació facilitada.  
d.6) Facilitar a l'IVACE la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'empresa beneficiària en la memòria del projecte com a conseqüència de l'execució d'este.  
d.7) Comunicar a l'IVACE les ajudes públiques o privades que hagueren obtingut o sol·licitat (tant en forma de préstecs bonificats com de subvencions a fons perdut) per als mateixos costos subvencionats. En cas de concurrència amb altres ajudes pels mateixos costos subvencionables, quedarà sense efecte la ja concedida per l'IVACE (tant el préstec bonificat com la subvenció a fons perdut), excepte renúncia expressa a la ja concedida per l'altra administració.  
d.8) Comunicar a l'IVACE altres ajudes subjectes al règim de minimis que hagen sigut concedides a l'empresa (independentment dels costos subvencionables) a l'efecte de computar el límit màxim d'ajuda que podrà percebre l'empresa.  
d.9) Complir totes les obligacions que deriven de la normativa d'aplicació especificada en l'article 14 d'esta resolució.  
  
Article 12. Control i verificació. Minoracions i revocacions  
Tant les empreses beneficiàries com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració central de l'Estat i de la Generalitat, o de la Unió Europea i els seus representants autoritzats, i facilitaran en tot moment tota la informació que se sol·licite en l'exercici de les dites actuacions, i, en especial, posaran a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, seleccionats per mostreig.  
A resultes de les verificacions efectuades, l'empresa beneficiària podrà ser objecte de minoració o revocació tant si l'empresa ja haguera complit els terminis d'amortització com si estiguera en el període de devolució. En ambdós casos, haurà de restituir-se l'interés de demora corresponent de les quantitats indegudament percebudes des del moment de la seua obtenció.  
Així mateix, l'incompliment per les empreses beneficiàries de qualsevol de les obligacions establides en esta resolució podrà donar lloc a la minoració o a la revocació de la part de subvenció a fons perdut d'acord amb les circumstàncies ocorregudes i la valoració d'estes. En el cas que l'ajuda haguera sigut ja pagada, haurà de procedir-se al reintegrament de la quantitat percebuda i dels interessos de demora des del moment del pagament de la subvenció en la forma prevista en la legislació sobre subvencions. De conformitat amb la dita normativa, l'incompliment de l'obligació de reintegrament tindrà entre altres efectes la impossibilitat de ser empresa beneficiària en successives convocatòries, sempre que estiga en període executiu.  
  
Article 13. Dotació pressupostària  
13.1. El pressupost per a la concessió dels instruments financers previstos en esta resolució serà de 2.500.000 euros a càrrec del projecte codi PT055000. Finançament Empresarial i d'Instituts Tecnològics, del pressupost de l'IVACE per a 2015.  
En qualsevol cas, es podrà incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per import inferior al gasto inicialment previst, o de les quals es deriven obligacions liquidades o reconegudes per un import inferior a l'ajuda que va ser concedida al seu dia, o bé quan el dit augment siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit, a l'aprovació de la modificació pressupostària que corresponga i a la publicació en el Diari Oficial de la Comunitat Valenciana amb caràcter previ a la resolució de concessió. En estos supòsits s'aprovaran les corresponents modificacions de la convocatòria que seran publicades en el Diari Oficial de la Comunitat Valenciana, sense necessitat d'obertura d'un termini addicional per a presentar noves sol·licituds.  
  
Article 14. Marc normatiu  
Les ajudes arreplegades en esta resolució es concediran d'acord amb el que establix:  
- L'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Xicoteta i Mitjana Indústria de la Generalitat Valenciana (IMPIVA).  
- La Llei 38/2003, de 17 de novembre, General de Subvencions, i disposicions de desplegament.  
- El Decret Legislatiu de 26 juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
  
- El Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DO L 352, de 24.12.2013).  
- La Llei 11/2007, de 22 de juny, d'Accés Electrònic dels Ciutadans als Servicis Públics.  
- El Decret 220/2014, de 12 de desembre, del Consell de la Generalitat, pel qual s'aprova el Reglament d'Administració Electrònica de la Comunitat Valenciana.  
- Qualsevol altra normativa que per la matèria li fóra aplicable.  
  
Article 15. Entitats col·laboradores i assistència tècnica  
L'IVACE podrà subscriure conveni o instrument jurídic amb entitats col·laboradores perquè, actuant en nom seu i pel seu compte, entregue i distribuïsca els fons a les empreses beneficiàries, perquè l'assistisquen en determinades funcions auxiliars a la gestió dels expedients, o bé per a la concessió dels avals vinculats al projecte.  
  
  
DISPOSICIÓ FINAL  
  
Primera  
Es faculta el director general de l'IVACE per a dictar les resolucions necessàries per al desplegament, l'eficàcia i l'execució d'esta convocatòria.  
  
Segona  
Esta resolució entrarà en vigor l'endemà de la seua publicació en el Diari Oficial de la Comunitat Valenciana.  
  
València, 9 de febrer de 2015.- El president de l'IVACE: Máximo Buch Torralva.